Document ID: 32010R0703

РЕГЛАМЕНТ (ЕС) № 703/2010 НА КОМИСИЯТА
от 4 август 2010 година
за изменение на Регламент (ЕО) № 828/2009 за установяване на подробни правила за прилагането през 2009/2010-2014/2015 пазарна година на вноса и рафинирането на захарни продукти от тарифна позиция 1701 по преференциални споразумения
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1528/2007 на Съвета от 20 декември 2007 г. за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвидени в споразуменията, установяващи или водещи до установяване на споразуменията за икономическо партньорство (1), и по-специално член 9, параграф 5 от него,
като взе предвид Регламент (ЕО) № 732/2008 на Съвета от 22 юли 2008 г. за прилагане на схема от общи тарифни преференции за периода от 1 януари 2009 г. до 31 декември 2011 г. и за изменение на регламенти (ЕО) № 552/97, (ЕО) № 1933/2006 и регламенти (ЕО) № 1100/2006 и (ЕО) № 964/2007 на Комисията (2), и по-специално член 11, параграф 7 от него,
като има предвид, че:
(1)
Съгласно член 1, параграф 4 от Регламент (ЕО) № 828/2009 на Комисията от 10 септември 2009 г. за установяване на подробни правила за прилагането през 2009/2010-2014/2015 пазарна година на вноса и рафинирането на захарни продукти от тарифна позиция 1701 по преференциални споразумения (3) държава, която е включена в приложение I към Регламент (ЕО) № 1528/2007 или в приложение I към Регламент (ЕО) № 732/2008, отговаря на изискванията да бъде включена в приложение I към Регламент (ЕО) № 828/2009. Въпреки това според член 11, параграф 1 от Регламент (ЕО) № 732/2008 само най-слабо развити държави, включени в приложение I към посочения регламент, отговарят на изискванията.
(2)
Буркина Фасо е със статут на най-слабо развита държава, посочена в приложение I към Регламент (ЕО) № 732/2008, и е отправила искане до Комисията да бъде включена в приложение I към Регламент (ЕО) № 828/2009. Буркина Фасо произвежда захар и поради това е потенциален износител за Европейския съюз.
(3)
В член 11, параграф 2 от Регламент (ЕО) № 828/2009 се предвиждат санкции, в случай че внасяна захар, която не подлежи на рафиниране, е рафинирана. Посочените санкции обаче не следва да се прилагат, ако обосновани и извънредни технически причини са одобрени от държавите-членки.
(4)
Поради това Регламент (ЕО) № 828/2009 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 828/2009 се изменя, както следва:
1.
В член 1 параграф 4 се заменя със следния текст:
„4. Държава, която е включена в приложение I към Регламент (ЕО) № 1528/2007 или е включена като най-слабо развита държава в приложение I към Регламент (ЕО) № 732/2008, се включва по нейно собствено искане в приложение I към настоящия регламент.“
2.
В член 9, параграф 4 се добавя втора алинея:
„До 1 март държавите-членки уведомяват Комисията за действителните количества внесена захар през предходната пазарна година, изразени в килограми еквивалент на бяла захар, с разбивка по референтен номер и държава по произход.“
3.
В член 11, параграф 2 втората алинея се заменя със следното:
„Производителите заплащат преди 1 юни, следващ съответната пазарна година, сума, равна на 500 EUR на тон, за количествата захар, посочени в първа алинея, буква в), за които не могат да представят приемливо за държавата-членка доказателство, че те са били рафинирани по обосновани и извънредни технически причини.“
4.
Част I от приложение I към Регламент (ЕО) № 828/2009 се заменя с приложението към настоящия регламент.
Член 2
Настоящият регламент влиза в сила на третия ден от публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 август 2010 година.

Labels: 3
17
18